אברהם אגמון

אברהם אגמון (וגמן) (11 בספטמבר 1928 – 21 בדצמבר 1992) היה מנהל ישראלי. כיהן כמנכ"ל משרד האוצר ומנכ"ל חברת דלק.

ביוגרפיה
אגמון נולד בביאליסטוק שבפולין. במלחמת העולם השנייה שהה בברית המועצות. ב-1947 עלה לארץ ישראל באוניית המעפילים מולדת יחד עם אמו ואחיו, הספינה נתפסה על ידי הבריטים, אגמון נפצע ואושפז בחיפה, ואילו אמו ואחיו גורשו למחנות המעצר בקפריסין. במלחמת העצמאות התגייס לגדוד 50 של חטיבת גבעתי, לחם בקרבות בנגב ונפצע פעם נוספת. ב-1950 השתחרר מצה"ל והחל בלימודיו באוניברסיטה העברית בירושלים, הוא הצטרף למפא"י וכיהן כיו"ר התאחדות הסטודנטים בישראל בשנים 1953-1954. כמו כן עבד כפקיד במשרד הדואר ובמשרד האוצר. ב-1956 מונה למזכיר שני בשגרירות ישראל במוסקבה והיה פעיל בלשכת הקשר נתיב לסיוע ליהודי ברית המועצות. ב-1958 שב לישראל ועבד כממונה על תקציבי הביטחון באגף התקציבים. ב-1960 מונה למזכיר הראשון בשגרירות ישראל בפולין ואחר כך שירת כמזכיר ראשון בשגרירות ישראל במוסקבה עד אוגוסט 1964. בשובו מונה לסגן ראש אגף התקציבים וב-1968 לראש האגף. בינואר 1970 מונה למנכ"ל משרד האוצר, הוא כיהן בתפקיד עד 1975 ולאחר מכן שימש יועץ לממשלה בנושא המאבק בחרם הערבי ויו"ר המועצה המייעצת לרשות ללוחמה כלכלית.

ב-1976 מונה למנכ"ל חברת דלק וכיהן בתפקיד עד פטירתו ב-1992, בתקופתו ייסד את פעילות ייבוא הרכב בחברה.

היה חבר מרכז מפלגת העבודה, יו"ר הוועד הפועל של אוניברסיטת בן-גוריון בנגב, יו"ר הוועד המנהל של אוניברסיטת תל אביב, יו"ר אגודת הידידים של מכון ויצמן למדע, יו"ר הנהלת הבימה, יו"ר המרכז הישראלי לניהול, מראשי יד לוי אשכול ויו"ר מבצע הקש בדלת ב-1984. 

היה נשוי לדבורה ואב לשני בנים, גיל אגמון בעלי דלק רכב ועו"ד צבי אגמון.

קישורים חיצוניים
 
 

ראשי התאחדות הסטודנטים
בוגרי האוניברסיטה העברית בירושלים
מנכ"לי משרד האוצר
מנכ"לים יוצאי משרד האוצר
עולים לאחר מלחמת העולם השנייה
פעילי מפלגת העבודה
פעילי עלייה
אנשי נתיב
יושבי ראש ונשיאי עמותות
הממונים על התקציבים
יהודים הקבורים בבית הקברות סנהדריה
ישראלים שנולדו ב-1928
ישראלים שנפטרו ב-1992